आम आदमी पार्टी के जरिए उसके संयोजक अरविंद केजरीवाल अच्छा काम कर रहे हैं. उनकी नीयत अच्छी है. इससे राजनीति की सफाई हो सकती है. केजरीवाल के विरोधियों को छोड़ दें तो उनके और उनकी पार्टी के बारे में दिल्ली की एक बहुत बड़ी जनसंख्या की राय यही है. वह मानती है कि केजरीवाल की कोशिश अच्छी है और उन्हें एक मौका मिलना चाहिए. इनमें से कई लोग कांग्रेस और भाजपा दोनों को गाली देते हुए भी दिखते हैं. लेकिन जैसे ही इस बातचीत को आगे बढ़ाते हुए आप नई दिल्ली विधानसभा क्षेत्र में ले जाते हैं, एक अंतर्विरोध-सा सामने आने लगता है. यहां के लोगों के मन में भी केजरीवाल के लिए आदर का भाव तो नजर आता है लेकिन इसके बावजूद अरविंद के लिए इस सीट को निकालना कई कारणों से बेहद मुश्किल जान पड़ता है.